‘Squid Game’-akteur vervolg oor seksklagO Yeong-su het vroeg in Januarie die Golden Globe-toekenning vir beste akteur in ŉ ondersteunende rol vir Squid Game huis toe gevat. (Foto: Emma McIntyre/Getty Images for Hollywood Foreign Press Association/AFP) Die akteur O Yeong-su van Netflix se gewildste rillerreeks Squid Game is vandeesweek van seksuele wangedrag aangekla. Die 78-jarige het in Januarie vanjaar die eerste Suid-Koreaan geword om ŉ Golden Globe-toekenning vir beste akteur in ŉ ondersteunende rol te wen vir sy vertolking van ŉ oënskynlik kwesbare ou man in Squid Game. Nou word hy van seksuele wangedrag aangekla omdat hy na bewering in 2017 onbehoorlik aan ŉ vrou se liggaam geraak het. Seoel se kultuurministerie het intussen besluit om nie langer ŉ regeringsadvertensie uit te saai waarin O verskyn nie. O Yeong-su (Foto: VALERIE MACON / AFP) “Alles wat deur plaaslike media op O berig word, is nie feitelik verkeerd nie,” het ŉ amptenaar van die Suwon-distriksaanklaer se kantoor Vrydag aan AFP gesê, sonder om verdere besonderhede rakende die saak te gee. Squid Game het verlede jaar Netflix se gewildste reeksbekendstelling ooit geword toe dit 111 miljoen kykers in minder as vier weke ná die reeks se debuut in 2021 gelok het. Dit is vandag steeds een van die gewildste programme op die stromingsplatform. Dié Suid-Koreaanse reeks vertel die verhaal van 456 skuldbelaaide mense wat in ŉ wrede oorlewingspeletjie meeding vir die prysgeld van 45,6 miljard won (R60,6 miljard). Die reeks beeld ook ŉ karakter uit wat uit Noord-Korea ontsnap het en beklemtoon dié gewaagde poging en die prys wat daarvoor betaal is.